Meisieskole kraai koning in akademieDie Afrikaanse Hoër Meisieskool (AHMP) in Pretoria (Foto: Christa Steyn-Bezuidenhout / Maroela Media) Meisieskole landwyd het stof in die oë van hul teenstanders geskop tydens verlede jaar se matriekeindeksamen en die meerderheid van die toptien akademiese skole is enkelgeslag meisieskole. Kenners meen dit is ŉ tendens wat wêreldwyd voorkom en dat meisies op dié ouderdom eenvoudig oor meer dissipline, fokus en toekomsvisie as hul manlike eweknieë beskik. Solidariteit se Skoleondersteuningsentrum (SOS) het Vrydag weer die top- Afrikaanse skole in die land tydens ŉ prysuitdelingsgeleentheid vereer. Volgens dié organisasie se berekeninge is ses van die tien Afrikaanse skole wat die meeste onderskeidings per leerder tydens die matriekeksamen ingeoes het enkelgeslagmeisieskole. Die beste Afrikaanse skool in die land, met 4,09 onderskeidings per leerder en 577 onderskeidings in totaal is Hoër Meisieskool Bloemhof in Stellenbosch. Dan volg Afrikaanse Hoër Meisieskool in Pretoria met 3,41 onderskeidings per leerder en 850 onderskeidings in totaal. In die derde en vierde plek is Hoër Meisieskool La Rochelle met 3,25 onderskeidings per leerder en Hoër Meisieskool Paarl met 2,89 onderskeidings per leerder. Hoër Meisieskool Oranje is sesde landwyd en die beste in die provinsie met 2,83 onderskeidings per leerder. Paul Roos Gimnasium, ŉ seunskool, is tiende en die enigste seunskool in die toptien. Die res is gemengde skole. “Hierdie verskynsel is nie eie aan Suid-Afrika nie,” sê Wilna van Heerden, skoolhoof van Hoër Meisieskool Bloemhof. Sy sê dit kan grootliks toegeskryf word daaraan dat meisies en seuns verskillende ontwikkelingsfases op verskillende ouderdomme bereik. “Meisies begin reeds in gr. 9 ernstig te fokus op die toekoms terwyl seuns tot in matriek nog baie spelerig is.” Anne-Marie Klink, skoolhoof van Hoër Meisieskool Oranje, sê hoërskoolmeisies het beslis meer selfdissipline as seuns en dat hul toekoms vir meisies besonders belangrik is. Isabel Troskie, adjunkhoof van Afrikaans Hoër Meisies in Pretoria stem saam, en sê meisies én seuns presteer beter wanneer hulle van mekaar geskei word. “Dan is hulle nie selfbewus nie en trek hulle nie mekaar se aandag af nie.” Van Heerden is ook ŉ groot voorstander dat meisies en seuns tydens klastyd van mekaar geskei word. “Gemengde skole sal nooit by enkelgeslagskole kan kers vashou nie. Wanneer meisies en seuns apart skoolgaan hoef hulle nie met die uiterlike te beïndruk nie. Al waarmee hulle kan beïndruk, is met hul waardes en werketiek.”